ກອງປະຊຸມໃຫຍ່ຂອງພັກກອມມູນິດຫວຽດນາມຈັດຂຶ້ນໃນແຕ່ລະຄັ້ງ ລ້ວນແຕ່ສ້າງຂີດໝາຍປ່ຽນແປງໃຫມ່, ພັດທະນາ, ສ້າງວິໄສທັດໃຫມ່ເພື່ອນຳປະເທດຊາດພັດທະນາກ່ວາ. ດ້ວຍຖານະແມ່ນຜູ້ຊີ້ນຳນຳພາໃຫ້ປະເທດຊາດ, ພັກກອມມູນິດຫວຽດນາມ ໄດ້ສ້າງ, ພວມປຶກສາຫາລື ແລະ ຈະເປັນເອກະພາບບັນດາການກຳນົດທິດໃຫຍ່ກ່ຽວກັບເສັ້ນທາງນຳປະເທດຊາດຫວຽດນາມກ້າວເຂົ້າສູ່ໄລຍະພັດທະນາໃຫມ່. ທ່ານເລຂາທິການໃຫຍ່ ປະທານປະເທດຫວຽດນາມຫງວຽນຟູຈ້ອງໄດ້ເນັ້ນຫນັກວ່າ: ແນວຄິດຊີ້ນຳນຳພາຂອງທົ່ວພັກ, ທົ່ວປວງຊົນ ແລະທົ່ວກອງທັບ ຫວຽດນາມແມ່ນ ຢຶດໝັ້ນ ແລະໝູນໃຊ້, ພັດທະນາ ລັດທິ ມາກເລນິນ ແນວຄິດໂຮ່ຈີມິນ ຢ່າງມີຫົວຄິດປະດິດສ້າງ; ຢຶດໝັ້ນ ເປົ້າໝາຍເອກະລາດຊົນຊາດ ແລະສັງຄົມນິຍົມ; ຢຶດໝັ້ນແນວທາງປ່ຽນແປງໃຫມ່ຂອງພັກ ເພື່ອສ້າງສາ ແລະປົກປັກຮັກສາປະເທດ ຫວຽດນາມສັງຄົມນິຍົມ. ນັ້ນແມ່ນບັນຫາມີຄວາມໝາຍເປັນຕາຍຕໍ່ລະບອບ ແມ່ນພື້ນຖານອັນໝັ້ນແກ່ນຂອງພັກກອມມູນິດ ຫວຽດນາມ.
ກອງປະຊຸມໃຫຍ່ ຄັ້ງທີ 13 ຂອງພັກກອມມູນິດຫວຽດນາມໄດ້ປະສົບຜົນສໍາເລັດຢ່າງຈົບງາມ, ຍ້ອນວ່າ ພັກກອມມູນິດຫວຽດນາມ ໄດ້ວາງອອກຄວາມຮຽກຮ້ອງ ແລະມີແຜນການກະກຽມໃຫ້ກອງປະຊຸມໃຫຍ່ແຕ່ດົນນານແລ້ວ. ບັນດາເອກະສານຍື່ນສະເໜີຕໍ່ກອງປະຊຸມໃຫຍ່ໄດ້ຮັບການກະກຽມຢ່າງລະອຽດລະອໍ, ລອບຄອບຖີ່ຖ້ວນ, ມີແບບມີແຜນ. ວຽກງານກະກຽມບຸກຄະລາກອນໂດຍຄະນະບໍລິຫານງານສູນກາງພັກ, ກົມການເມືອງ, ຄະນະເລຂາທິການ ຊີ້ນຳ, ນຳພາໂດຍກົງ, ຮອບດ້ານ, ເປັນປະຈຳ, ແໜ້ນແຟ້ນ, ຮັບປະກັນຫຼັກການລວມສູນປະຊາທິປະໄຕ, ຄວາມສາມັກຄີ, ເຫັນດີເປັນເອກະພາບສູງ. ການຈັດຕັ້ງກອງປະຊຸມໃຫຍ່ຢ່າງເຄັ່ງຂຶມ, ສົມກຽດ, ສະແດງໃຫ້ເຫັນບັນຍາກາດປະຊາທິປະໄຕ, ສາມັກຄີ, ປິຕິຊົມຊື່ນ, ໄວ້ເນື້ອເຊື່ອໃຈ; ບັນດາວຽກງານຮັບປະກັນໃຫ້ກອງປະຊຸມໄດ້ຮັບການປະຕິບັດເປັນຢ່າງດີ.
ທ່ານ Yerlan Baizhanov ເອກອັກຄະລັດຖະທູດ ກາຊັກສະຖານ ປະຈຳ ຫວຽດນາມ ໄດ້ຕີລາຄາວ່າ, ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 13 ຂອງພັກກອມມູນິດ ຫວຽດນາມ ສິ້ນສຸດລົງຢ່າງສຳເລັດຜົນນີ້ ໄດ້ວາງອອກບັນດາບາດກ້າວໃໝ່ໃນແນວທາງປ່ຽນແປງໃໝ່. ນອກຈາກນັ້ນ, ທ່ານ Yerlan Baizhanov ກໍ່ຖືວ່າ ຫວຽດນາມ ໄດ້ຮັບມືກັບ ໂລກລະບາດໂຄວິດ - 19 ຢ່າງສຳເລັດຜົນ.
ສ່ວນ ທ່ານ Vahram Kozhoyan ເອກອັກຄະລັດຖະທູດ ອາກເມເນຍ ປະຈຳ ຫວຽດນາມ ໄດ້ກ່າວວ່າ ບັນດາຂໍ້ຕົກລົງສຳຄັນທີ່ໄດ້ຮັບຮອງເອົາຢູ່ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 13 ຂອງພັກກອມມູນິດ ຫວຽດນາມ ຈະຊຸກຍູ້ ຫວຽດນາມ ມີການກ້າວເດີນຢ່າງໝັ້ນແກ່ນໃນໄລຍະ 2021 – 2025, ຮັບປະກັນການພັດທະນາຮອດປີ 2045 ແລະ ໄກກ່ວາອີກ.
ໄຊພອນ